Hvað voru risaeðlutegundir margar þegar þær voru uppi ? Eru einhverjar núlifandi dýrategundir náskyldar þeim ? Um fjölda risaeðla er erfitt að fullyrða , en alls hefur verið lýst 737 ættkvíslum . Hins vegar er talið líklegt að þær hafi verið mun fleiri því að leifar landdýra varðveitast yfirleitt ekki sérlega vel nema þær grafist í setlög . Því má gera ráð fyrir að mikill fjöldi risaeðluleifa hafi tapast , brotnað niður , leyst upp og eyðst á yfirborði jarðar eftir að bakteríur og aðrar hræætur voru búnar að hreinsa kjötið af beinunum . Margir telja að ættkvíslafjöldinn hafi jafnvel verið einhvers staðar á bilinu 1.200 til 1.500 . Yfirleitt eru sárafáar tegundir taldar til hverrar ættkvíslar risaeðla , þannig að tegundirnar eru sennilega ekki miklu fleiri en ættkvíslirnar . Fyrstu risaeðlurnar komu fram á Tríastímabili , en það hófst fyrir 245 milljón árum og því lauk fyrir 208 milljón árum , en þá tók við Júratímabil . Varla verður sagt að risaeðlur hafi verið áberandi fyrst á Trías . Þær sækja ögn í sig veðrið þegar líður á tímabilið og í lok þess er ættkvíslafjöldinn talinn um 56 og tegundafjöldinn rúmlega 80 . Í lok Júratímabils , fyrir rúmlega 145 milljón árum , var ættkvíslafjöldinn um 130 og tegundafjöldinn líklega tæplega 200 . Í byrjun síðasta tíma ( epoch ) á Krítartímabili var ættkvíslafjöldinn nær 170 og tegundafjöldinn sennilega nálægt 250 . Hins vegar voru í lok Krítar , við mörkin milli Krítar og Tertíers , aðeins eftir 8 ættkvíslir með samtals 12 tegundir . Rétt er að benda á að hér er sennilega um lágmarkstölur að ræða , þar sem gert hefur verið ráð fyrir að ættkvíslirnar séu ekki miklu fleiri en 737 . Margir telja að fuglar séu þær núlifandi dýrategundir sem séu skyldastar risaeðlum . Bent hefur verið á að elsti fuglinn , öglir ( Archaeopteryx ) , sé í beinabyggingu , til dæmis hvað varðar beinasamsetningu hauskúpunnar , mjög svo líkur risaeðluættkvíslinni fagurkjálka ( Compsognathus ) eða þvengeðlu eins og hún er oftast nefnd í íslenskum ritum . Öglir var vissulega fiðraður líkt og núlifandi fuglar , en ólíkur þeim að því leyti að hann hafði tennur í skolti og fría fingur á vænghnúum . Hinu er ekki að leyna að sumir telja að fuglar og risaeðlur hafi þróast frá boleðlum ( Thecodontia ) og að þessir tveir hópar eigi frekar sameiginlegan uppruna .